**GATE получи отличие за повишаване на международния престиж на България**

Екипът на GATE получи първата си награда по време на конференцията „Хоризонт Европа – образование, иновации, научни изследвания“, която се проведе на 6 март във Варна. В събитието взеха участие еврокомисарят Мария Габриел, евродепутатът Емил Радев, вицепремиерът Томислав Дончев, председателят на УС на Фонда на фондовете Мартин Дановски, зам.-министърът на образованието Карина Ангелиева, депутати, представители на централната и местната власт, академичната общност, неправителствени организации, студенти, представители на бизнеса.

*„Признателни сме за това отличие, което получаваме в началото на нашата дейност. GATE има за основна цел да създаде европейска екосистема, която да бъде мост между научната общност и индустрията. Това признание ни показва, че се движим в правилната посока за повишаване на международния престиж на България в европейското изследователско пространство.“,* сподели Силвия Илиева, координатор на проекта GATE.

Институтът „Големи данни в полза на интелигентното общество“ (GATE) е първият център за върхови постижения в България, поел ролята на катализатор за интегриране и разширяване на научните постижения и иновации в приоритетни области като големите данни и изкуствения интелект на регионално и Европейско ниво. GATE развива научноизследователски капацитет и потенциал в тези области, като формира следващото поколение водещи учени чрез разширяване на съществуващата изследователска мрежа и установяване на дългосрочни споразумения с водещи световни организации. Същевременно Институтът изгражда устойчива екосистема от заинтересовани страни, като се фокусира върху технологичното сътрудничество между правителството, индустрията, академичната общност и обществените организации в посока изкуствен интелект и интелигентни модели за взимане на решения основани на данни.

Институтът е създаден в рамките на проект за изграждане на Център за върхови постижения в областта на големите данни и изкуствения интелект, финансиран по мярката Teaming Phase 2 на европейската програма за научни изследвания и иновации Хоризонт 2020. Проектът е съфинансиран по Оперативна програма „Наука и образование за интелигентен растеж“.

Дирекция „Наука“ в Министерство на образованието и науката извърши преглед на българското участие в Рамковата програма, както за целия ѝ период на изпълнение до момента, така и през 2019 г. На основа на този преглед и постъпилите номинации от членовете на Националната контактна мрежа в съответните направления и в съответствие с направените от дирекцията анализи, бе предложено по време на церемонията по връчване на сертификати да бъдат отличени 21 организации, сред които и екипът на института GATE.

**За Института GATE:**

GATE е съвместна инициатива между Софийския университет „Св. Климент Охридски“, Chalmers University of Technology, Швеция - европейска институция с богат опит в научните изследвания, образованието и иновациите в областта на големите данни и изкуствения интелект, и Chalmers Industrial Technology , Швеция - лидер в управлението на иновациите, сътрудничеството между университет и индустрия и трансфера на технологии. Те са водещи организации в стратегически инициативи като “AI Sweden”, AI Research Centre, “AI Innovation of Sweden” и Digital Twin Cities Center.

Научните изследвания и иновациите в GATE са организирани в четири стратегически приложни области – ***Бъдещи градове, Интелигентно правителство, Интелигентна промишленост и Дигитално здравеопазване*.** Те са акцент в Българската стратегия за интелигентна специализация и са идентифицирани от екипа на проекта като обществено значими сектори, в които големите данни и изкуственият интелект обединяват усилията на изследователи, предприемачи, политици, бизнес организации и граждани за изграждане на основани на знанието икономика и общество. .